དེས་ན།ངའི་བསམ་པར་གནད་དོན་དང་པོ་དེ་ཕྱིའི་དངོས་པོ་དང་ནང་སེམས་གཉིས་ཀྱི་གནས་ལུགས་ངོ་མ་ཇི་ཡིན་ཞེས་བདེན་དོན་བརྩད་གཅོད་པ་ཞིག་རེད།དེང་རབས་ཚན་རིག་གིས་ཐབས་ལམ་དང་ཡོ་ཆས་བྱེ་བྲག་པ་མང་པོ་ཞིག་ལ་བསྟེན་ནས་དངོས་པོའི་བདེན་དོན་འཚོལ་བཞིན་ཡོད་ལ།ནང་པ་སངས་རྒྱས་པ་ཚོས་ཀྱང་རང་ཉིད་ཀྱི་ཐབས་ལམ་བྱེ་བྲག་པ་རེར་བསྟེན་ནས་གནས་ཚུལ་འདིར་དཔྱད་ཞིབ་བྱེད་ཀྱིན་ཡོད།དེས་ན་བདེན་པ་དེ་ཕྱིའི་རྡུལ་གྱི་བདེན་པའམ་ནང་སེམས་དང་ཚོར་བའི་བདེན་པ་གང་ཡིན་ཀྱང་རུང༌།མཐར་ཐུག་གི་དམིགས་ས་ནི་བདེན་པའི་རང་བཞིན་དེ་རེད།དེ་དང་འབྲེལ་ནས་རྟེན་ཅིང་འབྲེལ་བར་འབྱུང་བའི་རང་བཞིན་ཅན་གྱི་དངོས་པོའི་གནས་ལུགས་མཐར་ཐུག་སྟོང་པ་ཉིད་ཅེས་པ་དེ་བཤད་ཀྱིན་ཡོད།ངའི་བསམ་པར་སྟོང་པ་ཉིད་ཀྱི་ལྟ་བའི་བདེན་དོན་དེར་དགེ་ཕན་ཆེན་པོ་འདུགདེ་ལ་བརྟེན་ནས་ང་ཚོས་ཆོས་རྣམས་ཐམས་ཅད་ཕན་ཚུན་བརྟེན་ནས་འབྱུང་བའི་གནས་ལུགས་ཀྱི་གཏན་སྲོལ་འདི་ངོས་འཛིན་བྱེད་ཐུབ་ཀྱིན་ཡོད།དེར་བརྟེན།ནང་ཆོས་དང་དེང་རབས་ཚན་རིག་གཉིས་དབར་གྱི་བགྲོ་གླེང་ངམ་མཉམ་འབྲེལ་འདི་གོང་དུ་བཤད་པའི་ཁྱད་ཆོས་གསུམ་པོ་དེའི་ནང་གི་དང་པོ་སྟེ།གཞིའི་བདེན་པའམ་རང་བྱུང་གི་གཏན་ཁྲིམས་འདི་གཞི་རྩར་བཞག་ནས་ཡོད།གཞི་རྩ་འདི་བདེན་དོན་འཚོལ་ཞིབ་བྱེད་པར་འོས་འཚམས་ཆེ་ཤོས་དེ་ཡིན།